Britse koninklike troue uitgestel weens Covid-19Die koningshuis het in September prinses Beatrice se verlowing aan Edoardo Mapelli Mozzi, ŉ eiendomsmagnaat, bekendgemaak. (Foto: Prinses Eugenie/Britse Koningshuis se Facebook-blad.) Die Britse prinses Beatrice se troue met die Italiaanse eiendomsmagnaat Edoardo Mapelli Mozzi moes noodgedwonge uitgestel word weens die voorkomingsmaatreëls om die verspreiding van die koronavirus (Covid-19) te bekamp. Die troue, met sowat 150 gaste, sou op 29 Mei in die St. James-paleis in Londen plaasvind. Beatrice (31) is die oudste dogter van koningin Elizabeth II se seun, prins Andrew, die hertog van York, en sy eksvrou Sarah Ferguson. Beatrice en Mapelli Mozzi het in September verlede jaar hul verlowing aangekondig. Beatrice is glo veral bekommerd oor die veiligheid van haar 94-jarige ouma. “Dit sou nie regverdig wees om haar op daardie ouderdom in gevaar [om die virus op te doen] te stel nie,” het sy volgens The Sun gesê. The Express berig ŉ woordvoerder van Buckingham-paleis het bevestig dat die uitstel van die troue strook met die Britse regering se maatreëls. “Die paartjie sal die regering raadpleeg oor ŉ private seremonie wat moontlik kan plaasvind saam met ŉ klein groep vriende en familie,” het die woordvoerder gesê. Beatrice se jonger suster, prinses Eugenie (29), is in 2018 met Jack Brooksbank getroud. Dié troue was in die Windsor-kasteel. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.